ྗེའི་འོད་ཟེར་རབ་གཡོས་ཏེ༔ རང་གི་ལུས་ལ་ཕོག་པས་འོད་དུ་འབར༔ ཕྱི་སྣོད་ནང་བཅུད་སེམས་ཅན་ཀུན་ལ་ཕོག༔ དེ་དག་འཇའ་འོད་
ལྔ་ལྡན་རང་བཞིན་དུ༔ ཤིག་ཤིག་མེར་མེར་ངང་ལ་དམིགས་པ་གཏད༔ འབྱུང་འཇུག་རླུང་གི་རྩོལ་བ་རྟག་ཏུ་བསྒོམ༔ དེ་དག་ཚུར་འདུས་རང་ལུས་འོད་ལ་ཐིམ༔ ཕྱིར་འབུད་དག་དང་བསྟུན་ནས་སྤྱི་བོ་
ཡི༔ བླ་མ་རང་ལུས་ཐམས་ཅད་འོད་ཕུང་ཀློང་དུ་འདྲེས༔ ཀུན་བཟང་ཡབ་ཡུམ་ཀ་དག་སྤྲོས་བྲལ་གྱི༔ ཀློང་དུ་ཐིམ་ལ་སེམས་གཏད་ཕྱིར་འཛིན་བཞག༔ རྩལ་རྫོགས་དུས་སུ་ནང་རྔུབ་ལུས་དཀྲུག་བྱ༔

ྈྃ༔ ༔འཛིན་མེད་ཀ་དག་ཀློང་དུ་གློད་ནས་འཇོག༔ དེ་ལྟར་འབད་ཏེ་བསྒྲུབས་པའི་ཕན་ཡོན་ནི༔ ལུས་མ་སྤངས་པ་མཁའ་སྤྱོད་གནས་སུ་འགྲོ༔ རིག་འཛིན་རྣམས་དང་དགོངས་པ་གཅིག་
ཏུ་འགྱུར༔ གནས་སྐབས་ལུས་རྒྱས་ནད་ཉུང་བཀྲག་མདངས་ཆེ༔ བདེ་དྲོད་སྟོབས་རྒྱས་དྭངས་མ་འོད་ལུས་འགྲུབ༔ འཆི་བའི་དུས་སུ་དམིགས་པ་གཏད་ཙམ་གྱིས༔ ཀུན་བཟང་ཐུགས་རིག་ཀློང་དུ་
དབྱེར་མེད་འཕོ༔ ཟླ་དྲུག་སྒོམ་ན་ལུས་སྤངས་མཁའ་སྤྱོད་འགྲུབ༔ ཚེ་གཅིག་འབད་ན་ལུས་མེད་འོད་སྐུར་གྲོལ༔ རྡོར་སེམས་ཐུགས་ཀྱི་ཡང་བཅུད་གདམས་པ་འདི༔ པདྨ་བདག་ལ་འོག་མིན་གནས་སུ་
གསུངས༔ ད་ལྟ་མ་སྤེལ་ས་ལ་གཏེར་དུ་སྦས༔ མ་འོངས་ང་ཡིས་བྱིན་རླབས་ལས་ཅན་བུ༔ སྙིགས་མའི་ལས་ཅན་དེ་དང་འཕྲད་པར་ཤོག༔ ས་མ་ཡཱ༔ རྒྱ་རྒྱ་རྒྱ༔ སྐུ་གསུང་ཐུགས་ཀྱི་རྒྱ་ཡོད༔
྅྅྅྅ གཉིས་པ་ངོ་སྤྲོད་གདམས་པ་ནི༔ ཉམས་ལེན་ཁྲེགས་ཆོད་ཐོད་རྒལ་ལོ༔ ཚད་ནི་གདེངས་བཞིའི་རྣལ་འབྱོར་ཉིད༔ ཁྲེགས་ཆོད་ལྟ་བ་ཀ་དག་ཀློང་༔ གཞི་མེད་རྩ་བྲལ་གཏན་ལ་ཕབ༔
སྣང་སེམས་ཡེ་གྲོལ་ཆེན་པོར་བཞག༔ ཡི་གེ་མེད་པའི་རྒྱུད་དག་ལས༔ འཁོར་བའི་རྒྱུན་ལམ་བཅད་འདོད་པའི༔ བྱ་བ་དང་བྲལ་དབྱིངས་སུ་རྫོགས༔ མཐའ་དང་བྲལ་བས་དབུས་མི་གནས༔ ཡོངས་

སུ་རྫོགས་པའི་མཐའ་དང་བྲལ༔ ལྷག་མ་མེད་པས་ཆ་ཤས་ཡིན༔ གཅིག་ཏུ་མ་ཡིན་གཉིས་མཐའ་ཟད༔ བརྗོད་དུ་མེད་པས་ཚིག་གི་གཞི༔ སྤྲོས་དང་བྲལ་བ་སྙིང་པོའི་དོན༔ འདི་ཞེས་འཁོར་བའི་
ལམ་དག་གོ༔ བསྒོམ་མེད་སྒོམ་བྲལ་ངོ་བོ་བཟུང་༔ འདའ་མེད་བསྲུང་མཚམས་བྲལ་ལ་འབད༔ ཡེ་གྲོལ་རང་མདངས་སོར་བཞག་ལ༔ གོམས་པས་འཁོར་འདས་རེ་དོགས་དང་༔ བླང་དོར་མེད་
པའི་སེམས་ཉིད་ནི༔ སྤྲོས་བྲལ་ཡིད་ཆེས་ཐག་ཆོད་དེ༔ འཕོ་འགྱུར་མེད་པར་རང་བྱུང་གནས༔ ཀ་དག་ངོ་བོའི་སྐྱོང་ལུགས་ཡིན༔ ཙོག་པུ་སྲོང་བ་སྤྲུལ་སྐུའི་གནད༔ གླང་ཆེན་ལོངས་སྐུའི་བཞུགས་
སྟངས་ཡིན༔ སེངྒེ་འགྱིང་པ་ཆོས་སྐུ་སྟེ༔ བཞུགས་སྟངས་གསུམ་ལ་རང་རང་གི༔ གཟིགས་སྟངས་བསྟུན་ནས་ཕྱིར་རླུང་འབུད༔ ནམ་མཁའ་སྤྲིན་བྲལ་དབུས་སུ་བལྟ༔ དང་པོ་དཀར་པོ་ཁྲོ་ཁྲོ་ལ༔
རིག་པ་ལུ་གུ་རྒྱུད་དུ་འཆར༔ ཐིག་ལེ་དབྱིངས་ལ་བརྒྱན་པ་མཐོང་༔ རིག་པ་མངོན་སུམ་མཐོང་བ་ཡིན༔ ཐོག་མའི་སངས་རྒྱས་ཀུན་བཟང་དང་༔ སྐལ་པ་མཉམ་པའི་སྐྱེས་བུ་ཡིན༔ དབྱིངས་དང་
རིག་པའི་ས་བོན་ནི༔ སྒྲིབ་བྱེད་བྲལ་བའི་ནམ་མཁར་བལྟ༔ དབྱིངས་ཀྱི་ནང་དུ་ལུ་གུ་རྒྱུད༔ རྣམ་དག་བྲལ་བར་མི་བྱེད་པ༔ དེ་ལྟར་སུ་ཡིས་མཐོང་བའི་མི༔ ཐོག་མའི་ཀུན་ཏུ་བཟང་པོ་དང་༔ སྐལ་

ྈྃ༔ ༔པ་དག་ནི་མཉམ་པའོ༔ དེ་དག་ཁྲེགས་ཆོད་ཐོད་རྒལ་གྱི༔ ལྟ་སྒོམ་ཉམས་ལེན་བསྟན་པའོ༔ ས་མ་ཡཱ༔ དེ་ལྟར་ཉམས་སུ་བླང་པ་ཡིས༔ སྣང་བཞིའི་འཆར་ཚུལ་བསྟན་པ་ནི༔
སྣང་བཞི་ཤར་དང་མ་ཤར་དང་༔ ཉེས་དམིགས་ཕན་ཡོན་ངོས་བཟུང་བྱ༔ སྣང་བཞིའི་འཆར་ཚུལ་མ་ཤེས་ན༔ ས་ཟིན་མེད་པས་སྐྱོན་འབྱུང་བས༔ སྣང་བ་བཞི་ནི་ཤེས་པར་བྱ༔ ཆོས་ཉིད་མངོན་སུམ་
སྣང་བ་ཡིས༔ ཡིད་དཔྱོད་འཛིན་པའི་ཚིག་ལས་འདས༔ ཉམས་སྣང་གོང་དུ་འཕེལ་བ་ཡིས༔ འཁྲུལ་པའི་སྣང་བ་ནུབ་པ་དང་༔ བར་དུ་ཡེ་ཤེས་མངོན་དུ་བྱེད༔ རིག་པ་ཚད་ཕེབས་སྣང་བ་ཡིས༔
སྐུ་གསུམ་རྟོགས་པའི་ལམ་སྣ་ཟིན༔ ཡིད་དཔྱོད་འཛིན་པའི་ལྟ་བ་ནུབ༔ ཉམས་སྣང་གོང་དུ་འཕེལ་བ་ཡིས༔ བར་དོའི་ཡེ་ཤེས་མངོན་དུ་བྱེད༔ རིག་པ་ཚད་ཕེབས་སྣང་བ་ཡིས༔ ལོངས་སྤྱོད་རྫོགས་
པའི་སྐུ་ངོས་ཟིན༔ ཆོས་ཉིད་ཟད་པའི་སྣང་བ་ཡིས༔ རྫོགས་ཆེན་བྱ་བྲལ་འབྲས་བུ་ཐོབ༔ ཁམས་གསུམ་འཁོར་བའི་འབྲེལ་ཐག་བཅད༔ སྣང་བ་བཞི་པོ་ངོས་བཟུང་ནི༔ ཆོས་ཉིད་མངོན་སུམ་སྣང་བ་
དང་༔ ཉམས་སྣང་གོང་འཕེལ་སྣང་བ་དང་༔ རིག་པ་ཚད་ཕེབས་སྣང་བ་དང་༔ ཆོས་ཉིད་ཟད་པའི་སྣང་བའོ༔ ཆོས་ཉིད་མངོན་སུམ་སྣང་བ་ནི༔ དབང་པོའི་སྒོ་ནས་ཕྱིར་ཐོན་ཏེ༔ སྤྲིན་མེད་པ་ཡི་

མཁའ་ལ་གསལ༔ སྤྲིན་བྲལ་མཁའ་ལ་བླ་མ་ཡིས༔ གཟིགས་མདངས་གཅུན་པ་ངོ་སྤྲོད་པས༔ དབང་པོའི་སྒོ་ནས་སྒྲོན་མ་ནི༔ འཇའ་འམ་རྨ་བྱའི་མདོངས་ལྟ་བུ༔ རིག་པ་ལུག་རྒྱུད་འབྲེལ་བ་ལས༔
འགུལ་ཁྲིགས་རྒྱུ་བའི་རྣམ་པར་སྣང་༔ རྐྱེན་བྲལ་ནམ་མཁར་གཟིགས་སྟངས་གཅུན༔ རང་གི་མིག་མཚམས་ནམ་མཁའ་རུ༔ རྣམ་དག་དབྱིངས་ཀྱི་སྒྲོན་མ་ནི༔ འཇའ་འམ་རྨ་བྱའི་མདོངས་ལྟར་
འཆར༔ དེ་ཡི་ནང་དུ་ཐིག་ལེ་སྟོང་སྒྲོན་ནི༔ ཕུབ་སྒོར་ཀོར་མོར་རྡོ་སྐུ་བཞིན༔ ཐིག་ལེ་ཡུངས་འབྲུ་ཙམ་དུ་འཆར༔ རང་རིག་ངོ་བོ་ལུ་གུ་རྒྱུད༔ ཕྲ་བ་རྟ་རྔའི་མདུད་པ་འམ༔ མུ་ཏིག་སྟར་ལ་རྒྱུས་
འདྲ་དང་༔ ལྕགས་ཐག་རྒྱང་བ་ལྟ་བུ་ལ༔ ཐིག་ལེ་མུ་ཏིག་འདྲ་བ་ནི༔ རླུང་གི་སྐྱོད་ལྟར་ཉིས་སྒྲེལ་དང་༔ སུམ་སྒྲེལ་ལ་སོགས་འཆར་བར་འགྱུར༔ རང་རིག་ངོ་བོ་ཆོས་ཀྱི་སྐུ༔ ཐིག་ལེ་ཉག་གཅིག་
ཅེས་བྱའོ༔ དབྱིངས་རིག་རྟག་ཏུ་འོད་ཀྱི་ཁྱིམ༔ ཡེ་ཤེས་རྟག་ཏུ་ཐིག་ལེ་དང་༔ སྐུ་ཡི་རྟགས་སུ་ལུ་གུ་རྒྱུད༔ སྣང་བའི་དབྱིངས་རིག་ངང་དེ་ལ༔ ཉི་མ་དང་ནི་འོད་ཟེར་ལྟར༔ ལུས་དང་འབྲེལ་མེད་
རྒྱུན་དུ་གནས༔ དེ་ལ་གོམས་ཤིང་འདྲིས་པ་ནི༔ དེ་ནས་མིག་མཚམས་ཁྲུ་གང་དང་༔ ཐིག་ལེ་ཟླུམ་པོ་སུམ་འབྲེལ་དང་༔ རིག་པ་ཕྲ་ཞིང་འགུལ་བར་སྣང་༔ ཆོས་ཉིད་མངོན་སུམ་ཞེས་བྱའོ༔ ས་མ་

ྈྃ༔ ༔ཡཱ༔ དབྱིངས་རིག་འོད་ལྔའི་སྣང་བ་དང་༔ ཐིག་ལེ་སྟོང་སྒྲོན་རྒྱུན་དུ་འཆར༔ དབྱིངས་རིག་གསུམ་འོད་རིགས་དེ་ཡང་༔ རང་གི་མིག་མཚམས་སོར་བཞི་ནས༔ བྲལ་ཏེ་གྱེན་
འགྲེང་རྩིབས་ཤར་དང་༔ ཟླུམ་སྒྲིག་མཆོད་རྟེན་པདྨ་དང་༔ མདའ་མདུང་ལྟ་བུ་སྣང་བ་དང་༔ མངལ་སྒོ་མི་འགྲིམ་སྤྲུལ་སྐུར་གྲོལ༔ འོད་ཀྱི་རེ་ལྡེ་གྲུ་ཆད་དང་༔ ཡུལ་གྲུ་ཙམ་དང་སྣང་ཚད་ཁྱབ༔
ཟ་འོག་གུར་ཁྱིམ་མིག་མང་རིས༔ འོད་སྣང་མེ་ལོང་ལྟ་བུའི་ནང་༔ ཐིག་ལེ་མུ་ཁྱུད་སྐོར་བ་སྣང་༔ ཕྱི་དབུགས་ཆད་མ་ཐག་ཏུ་གྲོལ༔ དེ་ལྟར་ཉམས་སྣང་གོང་འཕེལ་ནི༔ རང་ངོ་ཤེས་པ་འདི་ལྟར་རོ༔
ཡར་མཚམས་ལས་ནི་སོར་བཞི་ལས༔ བྲལ་བའི་སྐྱེས་བུ་སྐལ་བ་བཟང་༔ འཁོར་བ་འཇུག་པ་ག་ལ་སྲིད༔ གྲུ་ཆད་རྣམ་པར་གང་སྣང་བ༔ སྤྲུལ་པའི་ཡོན་ཏན་འདིས་བསྒྲུབ་བོ༔ ཡུལ་གྲུ་ཙམ་མི་གང་
སྣང་བ༔ ཚོམ་བུར་སྣང་བ་དེ་བཞིན་ནོ༔ ཚོམ་བུ་ལྔ་ལྡན་བྱ་བ་ནི༔ དབྱིངས་སྣང་ཟླུམ་པོའི་ནང་དུ་ནི༔ པད་འདབ་བཞི་བཞིས་བསྐོར་བར་སྣང་༔ ཉམས་སྣང་གོང་འཕེལ་ཞེས་བྱའོ༔ ས་མ་ཡཱ༔
འོད་ཁྱིམ་དབྱིངས་སྣང་ཁྱབ་པ་ལ༔ ཐིག་ལེ་ལྔ་ལྡན་མུ་ཁྱུད་བསྐོར༔ རེ་རེའི་དབུས་སུ་རིམ་པ་བཞིན༔ དང་པོ་ལྷ་སྐུའི་གཙུག་ཏོར་དང་༔ དབུ་ཕྱེད་དབུ་ནི་ཧྲིཿལ་སེ་སྣང་༔ དེ་ནས་སྐུ་སྟོད་མངོན་པ་

དང་༔ ཡབ་ཡུམ་ལྔ་ལྔའི་བར་དུ་སྣང་༔ དེ་ལྟར་མཐོང་བའི་རྣལ་འབྱོར་དེ༔ རི་བྲག་ཟང་ཐལ་ཐོགས་མེད་འགྲོ༔ ཡ་ང་བག་མེད་སྨྱོན་པ་འདྲ༔ འོད་ལུས་ཅན་དང་མངོན་ཤེས་ལྡན༔ གང་གི་འོད་ལ་
གོམས་བྱས་པ༔ རང་གི་སྣང་བའི་སྤྱོད་ཡུལ་དུ༔ སྨྱོན་པ་བཞིན་དུ་ཐོགས་མེད་པ༔ རི་བྲག་ཀུན་ལ་ཟང་ཐལ་དང་༔ ཆུ་སྣས་ལ་ཡང་འཇིགས་པ་མེད༔ འོད་ལུས་རླུང་གི་འགྱུ་བ་ཟད༔ ས་རྡོའི་སྣང་
བ་ཐམས་ཅད་ལ༔ རིག་པ་གཏད་པ་ཙམ་གྱིས་ཞུ༔ རིག་པ་བསམ་པའི་ཡུལ་གཏད་དུ༔ འགུལ་སྒྲ་འབྱིན་པ་ལ་སོགས་འབྱུང་༔ ཐད་ཀར་དངོས་སྣང་འགགས་པ་དང་༔ ས་རྡོའི་སྣང་བ་ཞུ་བ་དང་༔
རང་སེམས་ཅི་ལའང་ཆུད་པ་དང་༔ དེར་ཆུད་བེམ་པོ་འགུལ་བ་དང་༔ རླུང་གི་འགྱུ་བ་ཆད་ཟིན་དང་༔ ལུས་ཀྱི་རྡུལ་ཕྲན་མཐོང་བ་དང་༔ ཅི་སྣང་གཟུགས་སྐུར་རྫོགས་པ་དང་༔ དེ་ཡང་ཡབ་ཡུམ་
འཁྲིལ་བ་དང་༔ ཀུན་ཀྱང་མུ་ཁྱུད་ཟླུམ་པོའི་ནང་༔ རྣལ་འབྱོར་ལུས་ཀྱང་འོད་གསལ་ཏེ༔ འགྲོ་དང་འོང་དང་འདུག་པར་སྣང་༔ ཐམས་ཅད་རིག་པ་ཚད་ཕེབས་སོ༔ ས་མ་ཡཱ༔ བརྡོས་བཅས་རིག་
པའི་སྣང་བ་ཟད༔ ལོངས་སྐུར་རླུང་ཟད་སེམས་ཟད་རྟོག་པ་ཟད༔ ཉོན་མོངས་གྲོལ་ཏེ་གདེང་བཞི་ལྡན༔ འཁོར་བ་མྱང་འདས་འགྲོ་ས་གྲོལ༔ སངས་རྒྱས་ཐོབ་ཏུ་རེ་བ་དང་༔ མ་ཐོབ་བསམ་པའི་རེ་

ྈྃ༔ ༔དོགས་བྲལ༔ འཁོར་བར་ལྟུང་གི་དོགས་པ་དང་༔ མི་ལྟུང་བ་རུ་རེ་བ་མེད༔ འོད་ལུས་ཡེ་ཤེས་རྣམ་པ་དེས༔ དངོས་སུ་སེམས་ཅན་དོན་བྱེད་ན༔ སོར་མོ་དག་ལ་རིག་པ་
བཅུག༔ ཕྱི་ནང་སྣང་བ་རང་ལོག་སྟེ༔ དབང་གཉིས་སྒོ་ནས་འགྲོ་བ་རྣམས༔ དབྱིངས་སུ་གྲོལ་བའི་འཕྲིན་ལས་མཛད༔ པད་འབྱུང་ང་དང་བི་མ་བཞིན༔ འཕོ་བ་ཆེན་པོའི་སྐུ་ཐོབ་ཤོག༔ སྤྲུལ་པས་
སེམས་ཅན་མཐའ་ཡས་ལ༔ རིག་པ་བཅུག་པས་སྐད་ཅིག་སྒྲོལ༔ རིག་པ་བེམ་པོ་ལ་བཅུག་པས༔ དཔག་བསམ་ཤིང་དང་པདྨ་སོགས༔ སྐད་འབྱིན་འོད་འགྱེད་རྫུ་འཕྲུལ་གྱིས༔ ཆོས་སྒྲ་སྒྲོག་ཅིང་
འགྲོ་བ་འདུལ༔ འགྲོ་དོན་མི་བྱེད་སོར་མོ་ལ༔ རིག་པ་གཏད་པའི་དབྱིངས་སུ་ཐིམ༔ ས་མ་ཡཱ༔ རྒྱ་རྒྱ་རྒྱ༔ ཆོས་ཉིད་མངོན་སུམ་དུས་སུ་ཡང་༔ རིག་མདངས་གཉིས་ལ་དབང་སྒྱུར་བས༔ སྤྲུལ་
སྐུའི་ལམ་དུ་བྱེད་པའོ༔ རིག་པ་ཚད་ཕེབས་དུས་སུ་ཡང་༔ ཚོམ་བུའི་སྣང་བ་དག་ལ་སྤྱོད༔ ལོངས་སྐུའི་ལམ་དུ་བྱེད་པའོ༔ ཆོས་ཉིད་ཟད་པའི་དུས་སུ་ཡང་༔ སྟོང་ཉིད་བསམ་ཡུལ་ལས་འདས་པ༔
ཆོས་སྐུའི་ལམ་དུ་བྱེད་པའོ༔ སྐུ་གསུམ་ལམ་དུ་བྱས་པ་ཡིས༔ འབྲས་བུ་སྐུ་གསུམ་ཀློང་དུ་གཅིག༔ སྒྲིབ་བྱེད་ཐམས་ཅད་དང་བྲལ་བའི༔ གསང་སྔགས་འབྲས་བུ་ལམ་དུ་བྱེད༔ སྤྲུལ་སྐུའི་བསྟན་པ་

སྡེ་སྣོད་གསུམ༔ སྤང་བླང་བཅས་པའི་ལམ་ལ་སྤྱོད༔ ལོངས་སྐུའི་བསྟན་པ་གསང་སྔགས་ནང་༔ རོ་མཉམ་སྤྱོད་པའི་ལམ་ལ་སྦྱོང་༔ ཆོས་སྐུའི་བསྟན་པ་འོད་གསལ་མཆོག༔ ཀ་དག་ལྷུན་གྲུབ་རང་
བཞིན་གནས༔ སྐུ་གསུམ་ལྷུན་གྲུབ་ཞེས་བྱ་སྟེ༔ ལྷུན་གྲུབ་འོད་གསལ་ལམ་བསྒོམས་པས༔ སྒྲིབ་བྲལ་ཡིན་ལུགས་འབྲས་བུ་ནི༔ དབྱིངས་དང་ཡེ་ཤེས་གཉིས་མེད་པས༔ ཚེ་གཅིག་ལུས་གཅིག་
དག་ལ་སྟོན༔ ཀུན་ལས་ཁྱད་དུ་འཕགས་པའོ༔ ས་མ་ཡཱ༔ རྒྱ་རྒྱ་རྒྱ༔ མི་འགུལ་གསུམ་ལ་གཞི་བཅས་ཏེ༔ སྡོད་པ་གསུམ་གྱི་ཚད་བཟུང་ལ༔ ཐོབ་པ་གསུམ་གྱི་གཟེར་བཏབ་སྟེ༔ གདེང་བཞིའི་
གྲོལ་བའི་ཚད་བསྟན་ནོ༔ ལུས་ནི་མི་འགུལ་བཞུགས་སྟངས་གནད༔ མིག་ནི་མི་འགུལ་བལྟ་སྟངས་བཅུན༔ རིག་པ་དབྱིངས་ལས་མི་འགུལ་བཞག༔ གནད་གསུམ་ལྡན་པས་ཡེ་ཤེས་འཆར༔
དབྱིངས་ལ་གོམས་པ་བྱ་བའི་ཕྱིར༔ ལུས་ངག་ཡིད་གསུམ་རབ་ཏུ་བཅུན༔ སྒྲོན་བཞིའི་དོན་ལ་སྤྱོད་པ་ནི༔ སྙིང་ཁའི་འོད་གསལ་གདེང་ལ་ནི༔ རྒྱང་བཞག་ཆུ་སྒྲོན་མིག་འབྲས་ནི༔ གཟི་མདངས་
གསུམ་ལ་མི་འགུལ་ནི༔ རྣམ་དག་དབྱིངས་ཀྱི་སྒྲོན་མ་མཐོང་༔ འཇའ་ཚོན་ན་རོ་ལུ་གུ་རྒྱུད༔ ཐིག་ལེ་སྟོང་པའི་སྒྲོན་མ་འདི༔ དམར་སེར་མུ་ཁྱུད་མཐེ་བོང་ཙམ༔ གཅིག་གཉིས་ལ་སོགས་མཆེད་ལ་

ྈྃ༔ ༔གཏད༔ མ་བཅོས་མ་ཡེངས་ཅེར་རེ་བལྟ༔ ཤེས་རབ་རང་བྱུང་སྒྲོན་མ་ནི༔ མི་རྟོག་སྟོང་གསལ་སྤྲོས་དང་བྲལ༔ ཤེས་རབ་རྒྱ་ཆེན་འཕྲལ་དུ་སྐྱེ༔ ཆོས་ཀུན་ཚིག་དོན་དབང་
བསྒྱུར་ཞིང་༔ འབྱེད་པའི་ཤེས་རབ་ནང་ནས་འཆར༔ ནང་ནས་ཞི་ལྷག་རྣལ་འབྱོར་ནི༔ འབྱེད་པའི་ལྷག་མཐོང་རྩལ་གཉིས་ཀྱིས༔ བག་ཆགས་རྩད་ནས་འདག་པར་བྱེད༔ མི་རྟོག་ཞི་གནས་ཡེ་ཤེས་
ཀྱིས༔ བདེ་གསལ་ཅན་དང་མངོན་ཤེས་འཆར༔ གསལ་མདངས་རིག་ཅིང་མ་འདྲེས་པ༔ ལྷ་མཐོང་ཤེས་རབ་ཆེན་པོ་འཆར༔ བྱིང་རྒོད་རེ་འཇོག་ལུས་མི་འགུལ༔ ལུས་མི་འགུལ་ན་མིག་མི་འགུལ༔
དབྱིངས་དང་ལུག་རྒྱུད་མི་འགུལ་ལོ༔ ཡེ་ཤེས་ཆེན་པོའི་ངང་ལ་གནས༔ ས་མ་ཡཱ༔ རྒྱ་རྒྱ་རྒྱ༔ སྡོད་པ་གསུམ་གྱི་ཚད་བཟུང་ནི༔ ཕྱི་ནང་ཡེ་གྲོལ་རྩ་བྲལ་ངང་༔ ཁྲེགས་ཆོད་ཐོད་རྒལ་བསྒོམ་པར་
བྱ༔ སྣང་བ་སྡོད་པས་རྐྱེན་ངན་གྲོགས་སུ་འཆར༔ ཕུང་པོ་སྡོད་ནས་མིའི་ལུས་གནད་བཅུན༔ རླུང་སེམས་སྡོད་པས་རྣམ་རྟོག་དབྱིངས་སུ་འགགས༔ རྨི་ལམ་བག་ཆགས་སྦྱོང་བའི་ཐབས་ལ་འབད༔
རྨི་ལམ་དྲན་འདུན་གང་བཏང་དྲན་པ་འཆར༔ རང་ངོ་ཤེས་ཏེ་རྨི་ལམ་བདེན་མེད་འཆར༔ དབྱིངས་སུ་ནུབ་ནས་རྨི་ལམ་སྣང་བ་ཟད༔ ས་མ་ཡཱ༔ རྒྱ་རྒྱ་རྒྱ༔ ཕྱིའི་སྣང་བ་དག་ལ་འབད་ཐོབ་པས༔

སྣང་ཡུལ་ཞིང་ཁམས་ཀློང་དུ་ཐིམ༔ སྒྱུ་མའི་ལུས་ལ་དབང་ཐོབ་པས༔ ཕུང་པོ་འོད་ཀྱི་ལུས་སུ་གྲོལ༔ རླུང་སེམས་རང་དབང་ཐོབ་པ་ཡིས༔ ཀུན་རྟོག་མ་རིག་དབྱིངས་སུ་ཐིམ༔ སྤྱན་དང་མངོན་ཤེས་
དཔག་མེད་འཆར༔ ཚད་ནི་གདེངས་བཞིའི་རྣལ་འབྱོར་ཉིད༔ འཁོར་འདས་རེ་དོགས་བྲལ་བའོ༔ དབང་པོ་རབ་འབྲིང་བྱེ་བྲག་གིས༔ ལོ་གསུམ་ལོ་ལྔ་ལོ་བདུན་ནས༔ དབྱིངས་རིག་ཆོས་སྐུའི་
དགོངས་པ་ལ༔ རིག་པ་དབང་ཐོབ་ཚིག་མཐའ་ཟད༔ སྤྲོས་པ་ཆོད་ནས་བུདྡྷར་འགྱུར༔ འབྲིང་དང་ཐ་མའི་གྲོལ་ཚུལ་ནི༔ ཟུར་དུ་སྟོན་པ་ཤེས་པར་གྱིས༔ པདྨའི་ཐུགས་ཀྱི་ཏི་ཀ་འདི༔ དད་ལྡན་
གྲོགས་ལ་གདམས་པ་ཡིན༔ ཉམས་སུ་ལོངས་ཤིག་སྐལ་ལྡན་མ༔ ས་མ་ཡཱ༔ རྒྱ་རྒྱ་རྒྱ༔ བྱང་ཟང་ཟང་ལྷ་བྲག་ནས་སྤྲུལ་སྐུ་རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན་གྱིས་གཏེར་ནས་སྤྱན་དྲངས་ཤིང་༔ སླར་ཡང་སྐྱིད་ལུང་
བཀྲ་ཤིས་དཔལ་བཟང་གི་བྲག་སེངྒེའི་གདོང་པ་འདྲ་བར་སྦས་པ༔ བདག་བྱ་བཏང་གར་དབང་རྡོ་རྗེས་རྙེད་ཅིང་ཤོག་སེར་མཁའ་འགྲོའི་བརྡ་ཡིག་ལས་ཤེལ་ཕུག་ཏུ་དག་པར་